Od Jennifer L. Scottovej vyšlo

Lekcie madam Chic

Doma s madam Chic

Jennifer L. Scott

POLISH YOUR POISE WITH MADAME CHIC

Copyright © 2015 by Jennifer L. Scott

Text illustrations © 2015 by Virginia Johnson/Illustrations Division

Jacket design © 2016 by Emil Křižka

Translation © 2016 by Zuzana Dudíková

Slovak edition © 2016 by Ikar

ISBN 978-80-551-5076-5

Venujem Benovi

1. časť

SILA ELEGANCIE

1. kapitola

MADAM CHIC O SILE ELEGANCIE VEDELA SVOJE

Madam Chic bola mojou hostiteľkou počas zahraničného študijného pobytu v Paríži. Každý deň vyzerala reprezentatívne a elegantne – patrilo to k jej normálnemu životu. Aj keď oblečená v župane pripravovala v kuchyni raňajky, udržiavala si pokojnú uhladenosť. Či už bola doma alebo vonku, dennodenne bola pekne upravená. Nosila elegantné oblečenie, prirodzený mejkap primeraný jej veku a dokonalý účes. Mala výbornú postavu, spôsobne sa vyjadrovala a bola veľmi inteligentná. Lásku k vareniu povýšila na umenie a večerné jedlo na slávnostnú akciu vo všetkých ohľadoch – od prestretia stola až po podávanie pokrmov. Mala príjemné vystupovanie a uznávala etiketu a slušné správanie, čo bolo evidentné aj podľa toho, ako sa správala jej rodina. Madam Chic bola dokonalým príkladom elegantnej, silnej ženy.

Pred svojím životom v Paríži som o elegancii veľmi nepremýšľala. Bola som dvadsaťročná Kalifornčanka, ktorá rada nosila šortky z odstrihnutých džínsov a šľapky a celé dni niečo maškrtila. Sebadisciplína mi pripadala ako čosi nudné, čomu sa neoplatí venovať pozornosť. Pozorovanie formálnych tradícií bolo pre mňa nezaujímavé, a pokiaľ išlo o etiketu a správanie, toľko pravidiel sa nedalo zapamätať. Po pobyte v Paríži sa však moje postoje zmenili. Madam Chic mi pomohla pozerať na samu seba v inom svetle. Keď som videla, aký oduševnený a naplnený život viedla spolu so svojou rodinou, pojem každodennej elegancie sa mi zapáčil. Uverila som, že aj obyčajné dievča z Kalifornie môže byť pôvabné a uhladené. Začala som si uvedomovať, že aj ja môžem mať svoj štýl a spôsobne sa prejavovať, či už slovom alebo správaním. Naučila som sa vystupovať kultivovane.

PÄŤ ZNAKOV KULTIVOVANÉHO POSTOJA:

1. Sebavedomie: cítiť sa pohodlne vo vlastnej koži, mať vrodenú sebaistotu.

2. Sebaovládanie: udržiavať si pozitívny postoj a pokoj nú vyrovnanosť.

3. Súcit: myslieť na iných a nebyť sebecký.

4. Prezentácia: vhodné a štýlové oblečenie a pekné držanie tela.

5. Súčasnosť: elegantní ľudia žijú vášnivo v prítomnej chvíli.

Kultivovaný postoj sa prejavuje pôvabným a elegantným vystupovaním. Pôvabné a elegantné vystupovanie madam Chic bolo základom jej slušného života, bolo prítomné pri všetkom, čo v priebehu dňa robila, a tým si ho rozvíjala.

Poviem vám tajomstvo: toto nie je jediná madam Chic na svete. Sú ich milióny a sama ste ich možno stretli. Ženy, ktoré sú štýlové, sebaisté, ale pritom skromné. Ženy, ktoré sa správajú pôvabne, dôstojne, elegantne rozprávajú a každý deň prežívajú tak, akoby bol vzácnym darom. Ženy s ovzduším tajomnosti, ktoré si šľachtia myseľ a vyžívajú sa v umení. Ženy s peknou domácnosťou, ktoré nie sú otrokmi nákupov. Ženy, ktoré prežívajú každý deň ako nové dobrodružstvo.

Všetky dokážeme žiť so štýlom, s pôvabom a eleganciou. Nezáleží na tom, aká bola vaša minulosť. Nezáleží na tom, ako ste vyrastali, ani na tom, ako ste sa správali včera či dokonca pred hodinou. Je jedno, koľko máte peňazí a ako žijú ľudia vo vašej rodine. Nezáleží na tom, že okruh vašich priateľov sa o túto tému nezaujíma a že rodina vám nerozumie. Jediné, na čom záleží, je to, že všetky sme schopné premeny. Žiadna z nás sa nenarodí ako madam Chic. Dôstojnosť, pôvab, štýl a elegancia patria medzi naučené správanie a môže si ich pestovať každá z nás. Nezáleží na tom, kto ste, ani na tom, že sa práve nachádzate v beznádejnej situácii. Svoj život môžete pozdvihnúť s gráciou.

V zábavnom svete bol elegantný postoj vždy predmetom obdivu. Vezmime si napríklad Pygmalion od Georgea Bernarda Shawa či jeho hudobné stvárnenie My Fair Lady. Pozrime sa na Gigi, Pretty Woman, Denníky princeznej či Sabrinu. Príbehy o pozitívnej premene predsa zbožňujeme! Rady sa pozeráme na to, ako sa húsenica zmení na motýľa. Prečo sa nám to tak páči? Pretože hlboko vnútri veríme, že všetky sme schopné krásnej transformácie, a to nám dodáva nádej. Nemusíme hovoriť: „Chcela by som byť taká.“ Alebo: „Škoda, že ja nie som taká.“ Nie. Dáme sa inšpirovať a povieme si: „Ak to vie ona, môžem i ja.“

Nič nie je silnejšie ako jasné rozhodnutie. V momente, keď sa rozhodnete, že chcete venovať viac pozornosti svojmu výzoru, spustíte prílev energie. Keď sa rozhodnete, že porazíte plachosť; že na chvíľu vypnete smartfón; keď sa zazriete vo výklade a rozhodnete sa, že sa prestanete hrbiť; keď sa rozhodnete pri nedorozumeniach zachovať si chladnú hlavu; keď si pri prezentácii svojho ďalšieho projektu v práci zaumienite vystupovať sebavedome alebo keď sa rozhodnete, že budete používať slušnejší jazyk – pri tom všetkom sa môžu udiať úžasné veci.

Isteže, v mysli sa vám ozve hlas, ktorý sa bude usilovať túto transformáciu zastaviť poznámkami typu: „Čo si o sebe myslíš?“, „Si pokrytec“, „Si podvodníčka“, „Budú si o tebe myslieť, že chceš iba zapôsobiť“, „Prídeš o priateľov“, „Všetci si budú myslieť, že si namyslená“, „Nikto ťa už nebude mať rád“.

Nevšímajte si ho. Rozhodli ste sa vytvoriť si vlastnú verziu madam Chic. Budete vyčnievať spomedzi ostatných vďaka svojmu pôvabu, elegancii, štýlu a najmä postoju – lebo postoj je naozaj veľmi silná vec.

Postoj je tichý a nedotknuteľný. Je skrytý pod povrchom. Hoci ho nevidieť, intuitívne vieme, keď ho niekto má. Na danom človeku je niečo príťažlivé. Keď sa s takou osobou stretneme, pri jej priateľskom a nenútenom správaní sa sami uvoľníme. Držať sa svojho postoja však neznamená správať sa ako naprogramovaná stepfordská panička, ktorá vyzerá a správa sa dokonale, ale neprejavuje žiadne city. Udržiavať si elegantný postoj znamená uvedomovať si samu seba i svoje okolie a prispôsobovať sa mu.

Nechcem tvrdiť, že osoba s elegantným postojom sa nikdy nerozčúli alebo nevybuchne. Ani to, že nikdy nevystúpi z radu. Chcem len zdôrazniť, že takáto osoba je sebavedomá, udržiava si sebadôveru, vnútorný pokoj a vysoký štandard. A to sú nástroje, vďaka ktorým zvládne akúkoľvek životnú situáciu.

V tejto knihe sa skôr zaoberám „vyšľachťovaním“ elegantného postoja než spôsobom, ako ho získať. Je to preto, lebo elegantné správanie je čosi, na čom treba pracovať až do konca života. Nie je to niečo, čo si len tak osvojíte ako tovar v obchode a potom už o tom nebudete premýšľať. Všetci sme predsa počuli vetu: „Úroveň si nekúpiš za žiadne peniaze.“ Ani elegancia nie je niečo, čo sme získali do vienka. Je to čosi, čo musíme denne trénovať. Elegancia ako životný štýl je istou formou umenia. A tak ako sa umelec po celý život usiluje zdokonaľovať svoje umenie, aj my budeme cibriť svoju eleganciu.

Nechcem tým povedať, že cibrením postoja zvládnete každú situáciu s dokonalým pokojom. Nie. Práve keď si budete myslieť, že ste umenie elegancie už zvládli, stane sa niečo neočakávané, čo otestuje vaše schopnosti. Napríklad vám vodič zablokuje cestu, ovládne vás zúrivosť, zakričíte z okna niečo vulgárne a pohrozíte päsťou. Také veci sa stávajú. Dôležité však je, že si to uvedomíte. A pretože sa spamätáte, nabudúce už budete reagovať ináč. Elegantný postoj znamená zachovať si chladnú hlavu a keď zažijete nepríjemný zážitok, poučíte sa, a druhý raz podobnú situáciu zvládnete lepšie.

Postoj si môžete cibriť, odkedy sa zobudíte, až kým nezaspíte. Vystriete sa, keď ste unavená a máte chuť sa iba niekam zvaliť. Zháčite sa pred tým, ako sa osopíte na svojho partnera. Budete trpezlivá, keď budete deti učiť bežnej slušnosti. Povznesiete sa nad zlomyseľnú poznámku kolegu. Vyhnete sa klebetám a ohováraniu počas obedňajšej prestávky. Budete si sama seba vážiť a vzopriete sa, keď vás niekto bude zneužívať. Dokážete elegantne reagovať na kompliment. Budete vzorom pre svoje deti, rodinu i ľudí okolo seba. Uvedomíte si, že ste dôležitou súčasťou spoločnosti a váš postoj má svoju váhu. To všetko zvládnete a napriek tomu sa budete tešiť zo života, lebo táto výzva je zábavná. Elegancia pridá do vášho života vitálnosť a tá je príťažlivá.

Keď elegancia chýba

Všade na verejnosti vidíme, že elegancia sa akosi vytratila. Mali by sme sa však najprv zamyslieť. Elegantné vystupovanie upadlo do zabudnutia, takže jeho absenciu berieme ako samozrejmú vec. Je však naozaj normálne, že si vás sused ani nevšimne, keď okolo vás prechádza po chodníku, alebo keď niekto v obchode zhúkne na predavačku otázku bez toho, aby najprv aspoň pozdravil? Čo si myslíte o ľuďoch, ktorí počas čakania na autobus nahlas nadávajú do telefónu alebo chodia na verejnosti nedbanlivo oblečení a neupravení? Dnes mnohí na eleganciu zabudli. Nemusí to však byť ich vina. Možno iba nemali správny životný vzor alebo im túto myšlienku nikto nepriblížil. A spoločnosť v tomto vôbec nepomáha. Slávne osobnosti, ktoré by mali byť vzormi, väčšinou nerobia nič pre správnu inšpiráciu.

Kedysi sme napríklad mali vysoké nároky na správanie ľudí v zábavnom priemysle. V zlatej ére Hollywoodu by ste počas odovzdávania cien nikdy nevideli nikoho sa vykrúcať na javisku v tangáčoch. Dnes sa filmové i televízne hviezdy na fotografie na obálky časopisov bežne vyzliekajú do spodnej bielizne alebo ešte viac. Speváčky v plavkách, ktoré takmer nič nezakrývajú, vrtia a natriasajú naolejovanými zadkami tak blízko pred kamerou, ako je to len možné. Viete si predstaviť, ako by reagovala taká Audrey Hepburnová, keby to videla? Najhoršie je, že sme si na to zvykli.

Keď sme si na to zvykli my, pomyslite si na naše deti, ktoré nič iné nepoznali. Vulgárnosť je dnes novou normou. Ak si niekto myslí, že táto knižka je len malý breviár slušného správania, upozorňujem vás, aby ste jej obsah brali vážne. Princípy, ktoré v nej rozoberám, môžu našu spoločnosť zachrániť pred prepadnutím sa do úplnej zadubenosti.

Neupadajte však do beznádeje pre nedostatok grácie v našej spoločnosti (po tom, čo ste si predstavili reakciu Audrey Hepburnovej na pretŕčanie sa pred kamerami). Ubezpečujem vás, je tu ešte nádej.

Elegantný postoj ako spotrebný tovar

Elegancia nie je len nedostatkový, ale aj spotrebný tovar. V slovníku je spotrebný tovar opísaný ako užitočná vec s istou hodnotou. Elegancia je jednoznačne užitočná. Boli by ste prekvapená, koľko dverí sa vám otvorí, keď prejavíte čo len trošku elegantného správania. Ľudia vám budú chcieť pomáhať. Na pracovnom pohovore vytvoríte dobrý dojem. Zaujmete ten správny typ romantického partnera. Budú vám prejavovať úctu. Elegancia je určite užitočná!

A preto má aj svoju hodnotu. Získať prácu, po ktorej ste túžili, alebo povýšenie, o ktorom ste snívali, je predsa hodnotná vec. Aj to, že do vášho života pribudnú zaujímaví ľudia, rovnako ako prijímanie pomoci od iných. Toto všetko vám zvýši kvalitu života. Keď si budete denne pestovať elegantný postoj, táto užitočná a hodnotná vec vám obohatí život.

Nechcem tým povedať, že by ste si mali cibriť svoj postoj len preto, aby ste z toho niečo mali. Nie. Mali by ste to robiť preto, lebo túžite po životnej zmene; lebo chcete využiť celý svoj potenciál; lebo už nechcete vyzerať, akoby vám na sebe nezáležalo a akoby ste sa vyhýbali vzťahom s ľuďmi a zožierali sa neistotou. Postoj by ste si mali cibriť, pretože život máte len jeden a konečne ste pripravené naplno sa rozvinúť. Ste pripravené byť pri tom a žiť plnohodnotne. Ste pripravené obdivovať svoje úžasné telo, nech ste v akejkoľvek forme a šatách, ktoré vyjadrujú váš pravý štýl. Ste pripravené na to, aby ste zvýraznili svoju krásu tým, že si urobíte špeciálny účes alebo prirodzený mejkap. Ste pripravené kráčať so zdvihnutou hlavou a dívať sa do očí ďalšiemu človeku, s ktorým sa dáte do reči. Ste pripravené na akýkoľvek konflikt, ktorý sa vám postaví do cesty, a nebojíte sa konfrontácie. Ste pripravené cítiť sa štýlovo. Ste pripravené na vnútorný pokoj. Na elegantný postoj.

Ak vám to pripadá lákavé, ale nedosiahnuteľné, nič si z toho nerobte. Tak isto som sa cítila ako študentka, keď som bývala u madam Chic. Vtedy mi veľmi pomohlo pozorovanie vzorov, či už fiktívnych alebo skutočných.

Príklady

V súčasnosti musíme veľmi hľadať, aby sme našli príklady hodné nasledovania. Správanie, ktoré sa v minulosti považovalo za škandalózne, je dnes úplne normálne. Kedysi ste mohli pozerať film alebo televízny program a inšpirovať sa postojom a vrodenou eleganciou hviezd. Vezmime si niektorý z filmov s Grace Kellyovou, Audrey Hepburnovou alebo Carym Grantom. Alebo s Fredom Astairom, Ginger Rogersovou, Laurenceom Olivierom či Vivien Leighovou. Postavy, ktoré títo herci stvárňovali, mali istú eleganciu, príznačnú pre dané obdobie. Kto by mohol zabudnúť na to, čo odpovedala Margot Wendiceová v podaní Grace Kellyovej na súde vo filme Vražda na objednávku? Alebo s akou eleganciou Audrey Hepburnová ako Holly Golightlyová v Raňajkách u Tiffanyho opisovala temné červené dni? A čo Cary Grant v postave Johnnieho Aysgartha, ktorý s takou ľahkosťou zvláda finančné problémy vo filme Podozrenie? Každému, kto nepozná týchto hercov alebo spomenuté klasické filmy, odporúčam každý mesiac venovať večer alebo dva niektorému z nich. Určite vás očaria slušné spôsoby hviezd, spôsob obliekania i to, ako reagujú na stresové situácie. Ich spôsoby vám možno budú pripadať staromódne, ale nemusí to tak byť.

Príklady osobností však nemusíte hľadať iba v klasických filmoch. Nájdete ich aj v súčasnej spoločnosti a zábavnom priemysle. Nie je také ťažké nájsť ich. Elegantní ľudia žiaria ako klenoty a fascinujú nás. Výrazným príkladom je vojvodkyňa z Cambridgea. Prečo je budúca anglická kráľovná taká obľúbená na celom svete? Pretože je to mladá dáma s elegantným vystupovaním. Vždy je pekne oblečená, učesaná a spôsobne vystupuje na verejnosti. A hoci sa správa dôstojne, je aj aktívna, veselá a veľmi moderná.

Takže hoci som spomenula, že v zábavnom priemysle sa dobré vzory hľadajú ťažko, neznamená to, že neexistujú. Nájdete ich aj dnes, len nie sú také výrazné, preto ich treba hľadať. Nie sú to tí, čo na Instagrame zverejňujú fotografie svojich upravených pier alebo najnovšie tetovanie. Sú to tí, čo sa nenápadne venujú svojej práci a sústredia sa na umenie. A hoci po nich treba pátrať, existujú.

Klasickí herci s elegantným vystupovaním:

Audrey Hepburnová

Joan Fontainová

Cary Grant

Vivien Leighová

Fred Astaire

Ginger Rogersová

Grace Kellyová

Jimmy Stewart

Katharine Hepburnová

Laurence Olivier

Príklady moderných hercov s elegantným vystupovaním:

Andie MacDowellová

Angela Lansburyová

Audrey Tautouová

Catherine Deneuvová

Helen Mirrenová

Maggie Smithová

Denzel Washington

Meryl Streepová

Natalie Portmanová

Pierce Brosnan

Postavy z literatúry s elegantným vystupovaním:

Jana Eyrová od Charlotte Brontëovej

Sestry Marchové z Malých žien od Louisy May Alcottovej (Jo má temperamentnú povahu a ostrý jazyk, ale usiluje sa na sebe pracovať, a to je pri pestovaní postoja najdôležitejšie.)

Hercule Poirot a Jane Marplová od Agathy Christie Beatrice zo Shakespearovho Veľa kriku pre nič, Rosalinda z Ako sa vám páči a Desdemona z Othella

Mma Ramotswe od Alexandra McCalla Smitha

Nancy Drewová od Carolyn Keenovej

James Bond od Iana Fleminga Alica od Lewisa Carrolla

Šarlota zo Šarlotinej pavučinky od E. B. Whitea (Áno, uvedomujem si, že Šarlota je pavúčica, ale má svoju úroveň!)

A čo vzory zo skutočného života? Ľudia, ktorí nemajú nekonečné množstvo peňazí na osobných kaderníkov a vizážistov. Ľudia, ktorí na fotografiách nie sú vyretušovaní. Muži a ženy, s ktorými denne prichádzate do styku – tí sú skutoční. Preto pre mňa madam Chic v Paríži predstavovala takú silnú inšpiráciu. Videla som, že svoj postoj nepredstierala. Bol súčasťou jej profesionálneho vystupovania a ja som už vtedy chcela byť ako ona. Je úžasné môcť pozorovať niekoho, koho obdivujete.

Možno si myslíte, že okolo seba nemáte idoly, ku ktorým by ste vzhliadali. Som si však istá, že máte: mama, teta, stará mama, učiteľka alebo riaditeľka v škole, bývalá učiteľka tanca alebo dirigentka, suseda odvedľa, žena pracujúca v miestnom módnom butiku. Striehnite na eleganciu. Keď na ňu natrafíte, zatrblieta sa ako diamant – taká je vzácna. Ak ste dosť odvážna, obdarujte túto osobu komplimentom. Ak nie, iba ju pozorujte, keď je blízko vás. Čo je na nej také atraktívne? Zaručujem vám, že to nebude len jedna vec. Bude ich veľa. Vždy sa správne rozhodne, čo má hovoriť, ako sa správať, obliekať či česať; ako bude sedieť, rozvíjať si myslenie a vyberať si prostredie.

Aj vás pozorujú

Nikto nie je bezvýznamný a nie každý je nahraditeľný. Všetci máme svoju cenu a niečo, čím môžeme prospieť svetu. Možno si myslíte, že sféra vášho vplyvu je malá, ale keby ste aj žili v pustatine a mali okolo seba len rodinu a niekoľko susedov, svojou eleganciou môžete výrazne ovplyvniť všetkých.

Niektorí ľudia mi hovoria, že moje videá na Youtube im inšpiratívnym spôsobom zmenili život. Povzbudzujú ma, aby som v tej práci pokračovala pre svoju divácku obec. Mám však pre vás prekvapujúcu správu: Aj vás sledujú! Možno nemáte Youtube alebo hudobné video, ktoré letí na sociálnych médiách. Možno nesvietite na titulných stranách časopisov, ale svojich pozorovateľov určite máte. Sledujú vás vaše deti i váš druh. Pozorujú vás kolegovia, susedia, mamičky i učitelia v škole, kam chodia vaše deti. Všímajú si vás aj úplne cudzí ľudia, ktorým kývnete hlavou, keď prechádzate cez ulicu, barman v miestnej kaviarni a letušky v lietadle. Máte svoje obecenstvo a teda aj príležitosť či javisko, kde môžete byť vzorom pôvabu a elegancie.

Na toto ste už istotne mysleli v súvislosti so svojou rodinou. Je jasné, že deti vás pozorujú, ako sa správate a udržiavate. Stavím sa však, že ste si nikdy neuvedomili, že môžete ovplyvniť aj úplného cudzinca. Dovoľte, aby som sa vás spýtala: Koľkokrát v živote na vás cudzí človek urobil nezabudnuteľný dojem? Raz to mohla byť žena na letisku, ktorá vyzerala tak elegantne a pritom nonšalantne. Inokedy zasa muž, čo sa tak pekne nahodený rútil na bicykli po ulici. Alebo pani v čakárni u lekára, ktorá mala také úžasné držanie tela, či zamestnanec pošty, ktorý vás prekvapil láskavou galantnosťou. Tak ako nás cudzí ľudia fascinujú svojím správaním, aj my uchvacujeme ich. Ľudia vás pozorujú, či sa vám to páči, alebo nie, či ich poznáte, alebo nie. Ste dôležitou súčasťou spoločnosti. Správate sa ako člen spoločnosti, na ktorého by ste sa rada pozerali? Keď sa na život pozeráte takto, je ťažké nemyslieť na to, ako žijete a ako by ste to chceli zmeniť.

A čo keď nás nikto nepozoruje?

Ľudia, ktorí si chcú kultivovať vystupovanie, sa o to často pokúšajú len vtedy, keď sú v prítomnosti iných. Hoci dočasne to môže fungovať, nemajú z toho ten pravý pocit, pretože to robia z nesprávneho dôvodu. Správajú sa neprirodzene a tak aj pôsobia na ostatných. Preto to, ako žijete, je ešte dôležitejšie. Ako je to možné?

Keď ste sama a nikto sa na vás nedíva, ste taká, aká naozaj ste, najhodnovernejšia. Vtedy je ten správny čas na kultivovanie postoja a na zmeny v živote. Ak sa rozhodnete spávať v reprezentatívnej pyžame a nezhltnúť celé vrecko zemiakových lupienkov pri sledovaní sitkomov v televízii, stanovíte si precedens, ako sa budete správať v spoločnosti iných ľudí. Keď si zvolíte pri obede sedieť pri prestretom stole a nenapchávať sa z tácky, ktorú ste vybrali z mikrovlnnej rúry, a pritom si čítať esemesky, určujete si ďalší vzor správania. Keď sa učešete a oblečiete si pekné šaty, hoci nemáte v pláne vyjsť z domu, stanovíte si spôsob, ako sa budete prezentovať na verejnosti. Budete posúvať hranice správania a založíte si nové zvyky, ktoré sa onedlho stanú prirodzenou súčasťou vášho života. Tak nahradíte staré spôsoby novými.

Nemali by sme si však spôsoby kultivovať preto, aby sme urobili dojem na iných ľudí. Nemá význam pretvarovať sa, ak neurobíte rázne zmeny v tom, ako žijete, či sa na vás niekto díva, alebo nie. To, ako sa správate a žijete, keď ste sama, naznačuje, ako žijete po celý svoj život.

Teraz, keď sme už prišli na to, akú moc majú elegantné spôsoby, začnime ich zavádzať do každodenného života. Dajme sa do toho! Kultivovanie spôsobov je veľké dobrodružstvo. Ste naň pripravená?

Table of Contents

Start

1. časť SILA ELEGANCIE

1. kapitola MADAM CHIC O SILE ELEGANCIE VEDELA SVOJE